**DĖL PRITARIMO PROJEKTO „AMATININKYSTĖ – TURIZMO PRODUKTAS BE SIENŲ“ ĮGYVENDINIMUI PAGAL 2014–2020 M. INTERREG V-A LATVIJOS IR LIETUVOS BENDRADARBIAVIMO PER SIENĄ PROGRAMĄ**

2020 m. rugpjūčio 20 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi,   
16 straipsnio 2 dalies 30 punktu ir atsižvelgdama į 2014–2020 m. Interreg V-A Latvijos ir Lietuvos bendradarbiavimo per sieną programos 6-ojo Stebėsenos komiteto 2020 m. vasario 26 d. sprendimą, Savivaldybės taryba nusprendžia:

1. Pritarti projekto „Amatininkystė – turizmo produktas be sienų“ įgyvendinimui pagal   
2014–2020 m. Interreg V-A Latvijos ir Lietuvos bendradarbiavimo per sieną programą.

2. Užtikrinti 1 punkte įvardyto projekto ne mažesnį nei 15 proc. bendrąjį finansavimą nuo visų tinkamų finansuoti projekto išlaidų.

3. Įsipareigoti padengti netinkamas finansuoti, tačiau 1 punkte įvardytam projektui įgyvendinti būtinas išlaidas, ir tinkamas išlaidas, kurių nepadengia projektui skiriamas finansavimas.

4. Apmokėti 1 punkte įvardyto projekto išlaidas kompensavimo būdu.

5. Pavesti Panevėžio rajono savivaldybės administracijai vykdyti projektavimo ir statybos darbų užsakovo funkcijas įgyvendinant 1 punkte įvardytą projektą.

**PANEVĖŽIO RAJONO SAVIVALDYBĖS ADMINISTRACIJOS**

**INVESTICIJŲ IR UŽSIENIO RYŠIŲ SKYRIUS**

Panevėžio rajono savivaldybės tarybai

**AIŠKINAMASIS RAŠTAS DĖL SPRENDIMO „DĖL PRITARIMO PROJEKTO „AMATININKYSTĖ – TURIZMO PRODUKTAS BE SIENŲ“ ĮGYVENDINIMUI PAGAL 2014–2020 M. INTERREG V-A LATVIJOS IR LIETUVOS BENDRADARBIAVIMO PER SIENĄ PROGRAMĄ“ PROJEKTO**

2020 m. liepos 14 d.

Panevėžys

**Projekto rengimą paskatinusios priežastys.**

2019 m. liepos mėn. pateikta projekto „Amatai – turizmo produktas be sienų“ (toliau – Projektas) paraiška pagal trečiąjį 2014–2020 m. Interreg V-A Latvijos ir Lietuvos bendradarbiavimo per sieną programos kvietimą. Pagrindinis projekto partneris – Latgalės planavimo regionas (Latvija), partneriai – Preili savivaldybė (Latvija), Balvi savivaldybė (Latvija), Dobelės suaugusiųjų mokymo ir verslo paramos centras (Latvija), Anykščių menų inkubatorius (Lietuva), Panevėžio rajono savivaldybės administracija (Lietuva). 2014–2020 m. Interreg V-A Latvijos ir Lietuvos bendradarbiavimo per sieną programos 6-ojo Stebėsenos komiteto 2020 m. vasario 26 d. sprendimu projektas pripažintas tinkamu finansuoti.

**Sprendimo projekto esmė ir tikslai.**

Sprendimo projekto tikslas – pritarti Projekto įgyvendinimui; užtikrinti šio Projekto ne mažesnį nei 15 proc. bendrąjį finansavimą nuo visų tinkamų finansuoti Projekto išlaidų; įsipareigoti padengti netinkamas finansuoti, tačiau Projektui įgyvendinti būtinas išlaidas, ir tinkamas išlaidas, kurių nepadengia Projektui skiriamas finansavimas; apmokėti Projekto išlaidas kompensavimo būdu bei pavesti Panevėžio rajono savivaldybės administracijai vykdyti projektavimo ir statybos darbų užsakovo funkcijas įgyvendinant Projektą.

**Kokių pozityvių rezultatų laukiama.**

Pagrindinis projekto tikslas – skatinti tvarų tradicinės amatininkystės įgūdžių naudojimą, išsaugant ir pristatant jį kaip bendrą Latvijos–Lietuvos pasienio teritorijos kultūros bei istorijos paveldo bruožą ir bendrą turizmo produktą, kuris galėtų pritraukti turistų susidomėjimą. Projektas skirtas vietinių amatininkų bei menininkų sektoriui kaip vietinės kultūros paveldo tradicijų saugotojams, propaguotojams Latgalos ir Žiemgalos regionuose Latvijoje ir Utenos bei Panevėžio apskrityse Lietuvoje. Siekiant didinti kultūrinio turizmo augimą, Projekto metu numatoma sukurti bendrą turizmo produktą amatininkystės srityje – „Amatų kelionę“ („Tour de Crafts“). Šį produktą planuojama vystyti remiantis jau esančiomis kultūros ir gamtos paveldo vietomis – Preili dvaro kompleksu, Balvi dvaru, Dobelės suaugusiųjų švietimo ir verslo paramos centru, Anykščių menu inkubatoriumi-menų studija ir Panevėžio rajono Upytės tradicinių amatų centru, – siūlant naujus ir patrauklius tarpusavyje susijusius amatininkystės produktus bei paslaugas, kurie keltų susidomėjimą aplankyti kitas Projekto vietas. Planuojama organizuoti teorinius mokymus ir kūrybines dirbtuves   
80-čiai amatininkų, kuriant ir ženklinant bendrą produktą kartu su skaitmeninių veiklų plėtra, gerinant infrastruktūrą bei įrangą kūrybinių dirbtuvių organizavimui 6 partnerių vietose, o sukurtą „Amatų kelionę“ viešinti specialiai sukurtoje interneto svetainėje, kitomis reklamos bei rinkodaros veiklomis.

Upytės tradicinių amatų centre numatyta vykdyti nacionalinių kostiumų bei muzikos instrumentų gamybos kūrybines dirbtuves, įsigyti demonstravimo, garso, vaizdo ir apšvietimo įrangos, medžiagų, reikalingų kūrybinėms dirbtuvėms organizuoti, bei atlikti reikalingus smulkius pastato paprastojo remonto darbus.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**Kokius galiojančius teisės aktus būtina pakeisti ar panaikinti, priėmus teikiamą projektą.**

Priėmus teikiamą projektą, jokių galiojančių teisės aktų pakeisti ar panaikinti nereikia.

**Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.**

Bendra Projekto vertė – 816 946,72 Eur, iš jų 694 404,70 Eur Europos Sąjungos lėšos   
(85 proc.), 122 542,02 Eur Projekto partnerių lėšos (15 proc.). Iš šio biudžeto Panevėžio rajono savivaldybės administracijai tenkanti dalis: 101 186,96 Eur, iš jų 86 008,91 Eur (85 proc.) Europos Sąjungos lėšos, 15 178,05 Eur Savivaldybės biudžeto lėšos (15 proc.).

**Kiti, sprendimo projekto rengėjo nuomone, reikalingi paaiškinimai.**

Sprendimo projektui antikorupcinis vertinimas nereikalingas.

Skyriaus vedėja Miglė Bražėnienė